b'\n_START_ARTICLE_\nG. A. Aho\n_START_SECTION_\nEl\xc3\xa4m\xc3\xa4\n_START_PARAGRAPH_\nAho syntyi vuonna 9. lokakuuta 1897 Minnesotan osavaltiossa. H\xc3\xa4nen vanhempansa olivat muuttaneet Yhdysvaltoihin Etel\xc3\xa4-Pohjanmaalta. Teologiset opintonsa h\xc3\xa4n suoritti Kansalliskirkon pappisseminaarissa vuosien 1918-1921 aikana. Pastoriksi h\xc3\xa4net vihittiin Ironwoodissa vuonna 1921, yhten\xc3\xa4 kolmesta ensimm\xc3\xa4isest\xc3\xa4 kirkon omasta pappisseminaarista valmistuneesta, mik\xc3\xa4 oli kirkolle suuri juhlan aihe. T\xc3\xa4m\xc3\xa4n j\xc3\xa4lkeen h\xc3\xa4n toimi pastorina useissa Kansalliskirkon seurakunnissa. Vuosina 1929-1931 h\xc3\xa4n toimi Kansalliskirkon sihteerin\xc3\xa4, ja vuonna 1931 h\xc3\xa4net valittiin kyseisen kirkon johtajaksi. H\xc3\xa4n oli t\xc3\xa4ss\xc3\xa4 virassa ensimm\xc3\xa4inen, joka ei ollut toiminut ensin pastorina Michiganissa. H\xc3\xa4nen aikanaan ne Kansalliskirkon nuoret miehet, jotka halusivat pastoreiksi opiskelivat Missouri-synodin Concordia Seminaryssa Springfieldiss\xc3\xa4, Illinoisissa. T\xc3\xa4m\xc3\xa4 toi helpotusta kirkon pappispulaan, joka uhkasi sen tulevaisuutta. Vuonna 1938 Concordia Seminaryyn perustettiin suomalainen osasto. Aho sai Concordia Seminaryn jumaluusopin kunniatohtorin arvon vuonna 1947. Vuonna 1948 Kansalliskirkon pyh\xc3\xa4kouluty\xc3\xb6 oli kokonaan englanninkielist\xc3\xa4 ja suurin osa seurakunnista oli kaksikielisi\xc3\xa4. Samana vuonna Kansalliskirkko alkoi ty\xc3\xb6skennell\xc3\xa4 suomalaisten siirtolaisten parissa Australian Pohjois-Queenslandissa._NEWLINE_Aho toimi Kansalliskirkon johtajana vuoteen 1953 asti, jolloin h\xc3\xa4nen seuraajakseen valittiin Jalo Elias Nopola. Vapauduttuaan johtajan velvollisuuksistaan h\xc3\xa4n l\xc3\xa4hti Suomeen auttamaan Suomen tunnustuksellista luterilaista kirkkoa, joka k\xc3\xa4rsi vakavasta pappispulasta sen menetetty\xc3\xa4 lyhyen ajan kuluessa varhaisen kuoleman kautta kaksi kolmesta vakituisessa virassa toimineesta pastoristaan. H\xc3\xa4n toimi kyseisen kirkon Lahden ja Kuusankosken seurakuntien pastorina vuodet 1954-1957._NEWLINE_Vuonna 1964 Kansalliskirkko yhdistyi Missouri-synodiin, jonka j\xc3\xa4senen\xc3\xa4 Aho oli t\xc3\xa4m\xc3\xa4n j\xc3\xa4lkeen el\xc3\xa4m\xc3\xa4ns\xc3\xa4 loppuun saakka. Viimeiset vuotensa h\xc3\xa4n oli sairas ja jo pastorin virasta el\xc3\xa4k\xc3\xb6itynyt, jolle Missouri-synodin h\xc3\xa4nen mielest\xc3\xa4\xc3\xa4n opillinen heikkous tuotti huolta. T\xc3\xa4m\xc3\xa4n huolen h\xc3\xa4n my\xc3\xb6s ilmaisi julkisesti.Aho kuoli vuonna 1973 Yhdysvalloissa.\n_START_SECTION_\nKirjallinen tuotanto\n_START_PARAGRAPH_\nAho kirjoitti el\xc3\xa4m\xc3\xa4ns\xc3\xa4 aikana useita hartaus- ja opetuskirjasia sek\xc3\xa4 runoja. Lis\xc3\xa4ksi h\xc3\xa4n kirjoitti artikkeleita Kansalliskirkon Auttaja -lehteen vuoteen 1967 asti sek\xc3\xa4 Suomen tunnustuksellisen luterilaisen kirkon Luterilainen -lehteen 1960-luvun lopulle asti. Suomessa h\xc3\xa4nen saarnakirjojaan on julkaissut my\xc3\xb6s Suomen luterilainen evankeliumiyhdistys.'